Knud Rohde Nielsen har et modsvar til regionens økonomiopbremsning hos Den Præhospitale Virksomhed.

- Planen er at etablere et privat akutcenter med fast personel. 84-årige Knud Rohde Nielsen fra Fjelsø har besluttet sig for, at han ikke bare vil stå på sidelinjen og se til. Han vil handle. - Planen er at indkøbe villaer, hvor der placeres hjertestartere og faste lægevagter, der står til rådighed, når ikke de er i akut tjeneste, siger Knud Rohde Nielsen og fortsætter: - Og på lang sigt kan der kobles ambulance og lægehelikopter til. Vil udfylde huller Knud Rohde Nielsen plan kommer efter, at han har fulgt med i TV2 Nords dækning af regionens planer om at tage op til fire beredskaber ud af drift ved sygdom eller personalemangel. Det sker, fordi der på området som minimum i 2023 vil være et merforbrug på fire millioner kroner. Merforbruget i 2023 er årsagen til, at Den Præhospitale Virksomhed, som blandt andet står for ambulancekørslen i det meste af regionen, nu må begrænse udgifterne til overtids- og ekstravagter. Knud Rohde Nielsen understreger, at projektet bliver omfangsrigt, og at økonomisk støtte fra sponorer, private og ham selv vil være nødvendigt for at gøre projektet til en realitet. Han håber på, at 'projekt privat akutcenter' vil kunne stables på benene på et år til halvandet.